Nõukogu määrus (EMÜ) nr 1249/89,

3. mai 1989,

millega muudetakse määrust (EMÜ) nr 2759/75 sealihaturu ühise korralduse kohta

EUROOPA ÜHENDUSTE NÕUKOGU,

võttes arvesse Euroopa Majandusühenduse asutamislepingut, eriti selle artiklit 43,

võttes arvesse komisjoni ettepanekut [1],

võttes arvesse Euroopa Parlamendi arvamust [2],

võttes arvesse majandus- ja sotsiaalkomitee arvamust [3]

ning arvestades, et:

määruse (EMÜ) nr 2759/75 [4], mida on viimati muudetud määrusega (EMÜ) nr 3906/87 [5], artiklis 4 nähakse ette, et tapetud sigadele tuleb kehtestada baashind, mis hakkab kehtima alates iga aasta 1. novembrist; söödateravilja hind mõjutab oluliselt tapetud sigade tootmishinda; selle tiheda sõltuvussuhte tõttu peaks baashind jõustuma samal kuupäeval, kui algab teravilja majandusaasta; baashinda kehtestades võetakse arvesse lüüsihind ja sealihasektoris kohaldatav impordimaks ning seepärast tuleb muuta ka kõnealuste hindade jõustumise kuupäevi;

määruse (EMÜ) nr 2759/75 artikli 4 lõikes 2 nähakse ette tapetud sigade turuhind ühenduses, mis lähtub tüüpiliste turgude hindadest; kõnealuse määruse artikli 4 lõikes 5 sätestatakse, et nõukogu peab kvalifitseeritud häälteenamusega võtma vastu tüüpiliste turgude nimekirja; arvestades kõnealuse küsimuse puhttehnilist laadi ning sagedast muudatuste vajadust, on asjakohasem kohaldada määruse (EMÜ) nr 2759/75 artiklis 24 sätestatud korda;

kui määrusega (EMÜ) nr 3906/87 viidi määrusesse (EMÜ) nr 2759/75 määrusega (EMÜ) nr 2658/87 [6] kehtestatud koondnomenklatuur ja ühine tollitariifistik, jäi välja kaks GATTis ühtlustatud toodet, mida oleks pidanud määruse (EMÜ) nr 2759/75 artikli 10 lõikes 3 nimetama; see viga tuleks parandada,

ON VASTU VÕTNUD KÄESOLEVA MÄÄRUSE:

Artikkel 1

Käesolevaga muudetakse määrust (EMÜ) nr 2759/75 järgmiselt.

1. Artikli 1 lõige 2 tunnistatakse kehtetuks.

2. Artikli 4 lõige 1 asendatakse järgmisega:

"1. Igal aastal määratakse ühenduse searümpade liigitusskaala alusel määratletud standardkvaliteedile vastavate kodusigade tervete või poolrümpade liha (edaspidi "tapetud siga") baashind, mis hakkab kehtima alates sama aasta 1. juulist.

Baashinda määrates võetakse arvesse:

- lüüsihinda ja iga aasta 1. juuliga algava kvartali jooksul kohaldatavat impordimaksu ja

- vajadust määrata see hind kindlaks tasemel, mis soodustab turuhindade stabiliseerimist ega too ühenduses kaasa struktuuriliste ülejääkide teket."

3. Artikli 4 lõiked 5 ja 6 asendatakse järgmistega:

"5. Nõukogu kehtestab komisjoni ettepanekul kvalifitseeritud häälteenamusega ühenduse searümpade liigitusskaala.

6. Artiklis 24 sätestatud korda kohaldatakse selleks, et:

- võtta sekkumismeetmeid ja otsustada nende kohaldamise lõpetamine,

- koostada tüüpiliste turgude nimekiri,

- võtta vastu käesoleva artikli rakendamise üksikasjalikud eeskirjad."

4. Artikli 9 lõige 1 asendatakse järgmisega:

"1. Tapetud sigade suhtes kohaldatav impordimaks koosneb järgmistest summadest:

a) osasumma, mis võrdub söödateraviljahindade erinevusega ühenduses ja maailmaturul söödateraviljakoguse eest, mis kulub ühe kilogrammi sealiha tootmiseks ühenduses.

Ühenduse söödateravilja hinnad määratakse söödateravilja künnishindade ja nende igakuise tõusu alusel kord aastas 12 kuuks alates 1. juulist. Neid hindu kasutatakse iga aasta 1. juulist kohaldatavat impordimaksu määrates.

Söödateravilja maailmaturuhinnad määratakse kord kvartalis, võttes aluseks söödateravilja hinna viiekuulise ajavahemiku jooksul, mis lõpeb üks kuu enne kvartali algust, mille jooksul nimetatud summa arvutatakse.

Kuid 1. oktoobrist, 1. jaanuarist ja 1. aprillist kohaldatavaid impordimakse määrates võetakse söödateravilja maailmaturuhindade dünaamikat arvesse ainult juhul, kui samal ajal määratakse uus lüüsihind;

b) osasumma, mis võrdub 7 %ga 1. aprillile eelneva nelja kvartali iga-aastasest keskmisest lüüsihinnast.

See osasumma arvutatakse kord aastas 12 kuuks alates 1. juulist."

5. Artikli 10 lõiked 2 ja 3 asendatakse järgmistega:

"2. Artikli 1 lõike 1 punktis c loetletud toodete puhul koosneb impordimaks järgmistest summadest:

a) esimene osasumma, mis on tuletatud searümpadele kohaldatavast impordimaksust selliste toodete ja tapetud sigade hinna suhte alusel ühenduses;

b) teine osasumma, mis võrdub 7 %ga keskmisest pakkumishinnast, mis määratakse iga aasta 1. aprillile eelneva 12 kuu impordi põhjal. CN-koodide ex1602 ja ex1902 alla kuuluvate toodete puhul on eespool nimetatud protsent 10.

See osasumma arvutatakse kord aastas 12 kuuks alates 1. juulist.

3. Erandina lõigetest 1 ja 2 piiratakse toodete puhul, mis kuuluvad CN-koodide 02063021, 02063031, 02064191, 02064991, 15010011, 16010010, 16021000, 16022090 ja 16029010 alla ning mille tollitariifimäär on GATTis ühtlustatud, impordimakse nimetatud ühtlustamisest tuleneva summaga."

6. Artikli 12 lõike 2 viimane lõik asendatakse järgmisega:

"Kuid 1. oktoobrist, 1. jaanuarist ja 1. aprillist kohaldatavat lüüsihinda määrates arvestatakse söödateravilja maailmaturuhindade dünaamikat ainult juhul, kui söödateravilja koguse väärtus erineb vähimalgi määral väärtusest, mida on kasutatud eelmise kvartali lüüsihinda arvutades."

Artikkel 2

Käesolev määrus jõustub kolmandal päeval pärast selle avaldamist Euroopa Ühenduste Teatajas.

Käesolevat määrust kohaldatakse alates 1. juulist 1989.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 3. mai 1989

Nõukogu nimel

eesistuja

P. Solbes

[1] EÜT C 82, 3.4.1989, lk 46.

[2] EÜT C 120, 16.5.1989.

[3] Arvamus on esitatud 31. märtsil 1989 (Euroopa Ühenduste Teatajas seni avaldamata).

[4] EÜT L 282, 1.11.1975, lk 1.

[5] EÜT L 370, 30.12.1987, lk 11.

[6] EÜT L 256, 7.9. 1987, lk 1.

--------------------------------------------------